Geen rede waarom Bokke nie moet holAs `n mens vir Usian Bolt in jou atletiekspan het, hoekom wil jy hom vir die 800 meter inskryf? Dalk lees `n mens iets tussen die lyne wat daar nie bestaan nie; dalk hou die Springbokafrigter, Alllister Coetzee, sy kaarte net styf teen sy bors, maar die boodskap wat hy en sy mede-afrigters uitgestuur het, is dat die Bokke nie sal waag wanneer hulle Saterdag in die Wembley-stadion teen die Barbarians speel nie. Die toer sal chaoties afskop as die Bokke verloor, maar teen `n saamgeflansde span wat net `n week saam sal oefen (en wat spelers waarvan almal nie van toetsgehalte is nie insluit0? Of het Bok-rugby reeds só baie verswak? Om van Clayton Blommetjies, Cheslin Kolbe, Ruan Combrinck, Sergeal Peterson en Jamba Ulengo te verwag om hul aanvallende vermoë in Suid-Afrika te los, maak mos nie sin nie, of wat is daar op die tweedaagse noodberaad oor Springbokrugby besluit? Die probleem is dat Coetzee op `n lae noot teen die Iere in Junie begin het toe die Bokke in die eerste toets afgeslag is. Soos prof John Williams, in 1992 (die Bokke het die eerste twee toetse teen Nieu-Seeland en Australië tuis verloor) en Ian McIntosh in 1993 toe die Bokke teen die Franse gelykop gespeel het en toe die tweede toets verloor het, het Coetzee in sy dop begin kruip. Nou moet daar teruggeval word op `n konserwatiewe spelpatroon, een waar die voorspelers oorheers en die skakelpaar dan die bal voor die voorspelers hou. Teen die Baabaas sal dit na alle waarskynlikheid werk, maar teen Engeland en Wallis? Was dit nie nou die regte tyd om van die ou hout ontslae te raak nie en soos die Lions en Cheetahs (en Nieu-Seelandse spanne) te speel nie? Die Argentynse Poema-ondersteuners is nie kwaad vir hul span as hulle toetse verloor nie, want daar is vordering, verfrissing, nuwe spelers word ontwikkel, toeskouers (en borge) stroom na die span. Dit is nou die regte tyd on die skille van die oë te laat af haal.